AlexejDobrolubov/national_council_slovak_2010 huggingface dataset:
12. schôdza NR SR - 5.deň - A. dopoludnia
Dátum: 2024-04-23
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

28. Ďakujem pekne, pán predsedajúci. Pán kolega Dostál, z vašich úst to veľmi často zaznieva aj v tomto príspevku zaznievali slová ako transparentnosť, netransparentnosť a podobne. Nuž ja vám musím povedať, že asi nepoznám lepší príklad pojmu verejný záujem, ako sú verejné investície a častokrát sú doslova marené nezmyselnými pripomienkami, ktorých cieľom nie je nič iné, než presadzovať svoje vlastné subjektívne záujmy. Ja musím povedať, že oceňujem túto legislatívnu iniciatívu aj preto, že týmto návrhom zákona sa zamedzí možnosti priam šikanózneho výkonu práva, ako je to možné dnes, a nenaruší sa pri tom hospodárska súťaž. Pretože verejné obstarávanie nemá byť o tom, kto sa lepšie hýbe v administratívnych procesoch, ale o tom, aby vyhral skutočne ten najlepší. Ďakujem.
9. schôdza NR SR - 15. deň - A. dopoludnia
Dátum: 2024-02-23
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

34. Ďakujem pekne, pán predseda. Pán kolega Viskupič, mal si veľmi kultivovaný prejav, aj keď teda s mnohými vecami v ňom nesúhlasím, skúsim vypichnúť aspoň niektoré. Kritizoval si neskoré schválenie alebo neskoré poslanie rozpočtu na Európsku komisiu. A neboli ste to práve vy, a teraz nemyslím konkrétne na teba osobne a ani možno nie úplne celkom globálne na tvoju politickú stranu, kto tu úplne primitívne obštruoval celý proces prijímania rozpočtu? Keď tu opozícia čítala niekoľkohodinové pozmeňujúce nezmyselné návrhy spomalenou rečou, že som si tu pripadal naozaj ako v cirkuse. Takže skúsme sa možno aj nad týmto zamyslieť. A potom taký druhý bod ma zaujal v tvojom prejave. No vy ste boli súčasťou tej vládnej koalície prevažnú väčšinu času jej fungovania. Vy ste sa mohli zdvihnúť po roku, po dvoch a povedať, tak takto katastrofálne hospodárenie s financiami, aké bolo za tejto vlády, proste my nebudeme podporovať. A ja si myslím, že horšie šafárenie s rozpočtom ako za vlády Igora Matoviča etc. nebolo za histórie Slovenskej republiky. A som zvedavý, či ma niekto presvedčí o opaku. A čo sa týka k analýzam rôznych finančných inštitúcií, poradných orgánov vlády, ja si ich veľmi vážim, ja rozumiem, rozumiem ich pohľadu na vec, ale ja musím povedať, že pre mňa vždy budú dôležité potreby ľudí, potreby krajiny, potreby regiónov. A stokrát mi môže povedať akýkoľvek poradný orgán, že je nevýhodné postaviť diaľnicu, ja neviem, niekde na východ. Keď si myslím, že tá diaľnica prinesie ekonomickú prosperitu tomu regiónu, tak ju budem podporovať aj napriek akýmkoľvek prognózam akýchkoľvek poradných, akokoľvek odborne edukovaných orgánov. Takže myslím si, že ak by sme sa tohto držali, tak by táto krajina prosperovala veľmi dobre. Ďakujem pekne.
9. schôdza NR SR - 13. deň - A. dopoludnia
Dátum: 2024-02-21
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

86. Ďakujem pekne, pán predseda. Pán kolega Bužo, musím oceniť, že ste vo svojej, vo svojom vystúpení neskĺzli do takých primitívnych útokov na prezidentského kandidáta Petra Pellegriniho, ako to robia vaši kolegovia. Myslím do jedného do nohy doteraz, ako tu od rána sedím, takže toto oceňujem. A k tým, k tomu, čo ste povedali, konkrétne tak nejaké dve, tri veci ma celkom zaujali. No v prvom rade, vaša, vaše hnutie materské, ktorého ste súčasťou, bolo súčasťou vládnej koalície, kedy mala táto vládna koalícia dokonca ústavnú väčšinu. Prečo tento zákon nepresadili vtedy? Pýtajte sa a možno sa dozviete zaujímavé veci. Potom ma zaujala podpora nájomného bývania. Nuž to je ďalší moment, kedy, kedy túto vec riešila koalícia vaša, respektíve viem, že vy ste vtedy neboli, ale, ale hnutie, ktoré, za ktoré dnes sedíte v parlamente, bolo súčasťou tejto koalície. A ako s tými bytmi nájomnými postúpili? No, vidíme to všetci. Myslím si, že neni postavený ešte ani jeden. Takže tiež by som vám možno odporúčal pýtať sa, pýtať sa vašich kolegov. No a taký tretí, tretí pojem, ktorý bol veľmi zaujímavý a ktorý teda ja, s ktorým ja musím súhlasiť, je potieranie východo, rozdiel medzi východom a západom našej krajiny. No a to vám dám taký, takú možno zaujímavú myšlienku, práve náš prezidentský kandidát Peter Pellegrini má takú, taký jeden z takých svojich hlavných life motívov, že človek nemôže byť potrestaný tým, kde sa narodil. Tam musí mať každý právo a možnosť prežiť ten život tak, ako ho chce prežiť podľa svojich zásluh a podľa toho, ako sa snaží. Takže v tomto tiež s vami súhlasím a možno keď budete zvažovať pri prezidentských voľbách, koho voliť, tak možno aj toto bude jeden z momentov, ktorý vás bude môcť presvedčiť. Ďakujem pekne. (Potlesk.)
20. schôdza NR SR - 1.deň - B. popoludní
Dátum: 2024-09-12
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

144. Ďakujem za slovo. Máte pravdu, pán Mikloško, tie útoky na rodinu pána Šimečku sú naozaj niečo odporné. Ja som také ešte niečo v živote nezažila. Dobré úmysly pani Marty Šimečkovej sa snažia predkladatelia návrhu spochybniť výmyslami o tom, že dotáciu na svoj projekt využila pre svoju osobu a to nesmela. Pán Gašpar povedal, že tento rok bude organizácia Projektu Fórum stáť iba 7 000 eur, čím chcel povedať, že to isté sa dá urobiť za oveľa menšiu sumu než v uplynulých rokoch, kedy projekt dotovalo ministerstvo. Nie je to pravda. A zase je to o tých faktoch. Sumu 7 000 eur sa Fórum rozhodlo vyzbierať iba od donorov prostredníctvom verejnej zbierky. Ja som napríklad jeden z nich. Lebo som presvedčená, že v týchto časoch je tento projekt jeden z nástrojov záchrany demokracie. A za 7 000 eur sa dá zorganizovať jeden panel. A ešte chcem povedať, že kto príde a myslím, že by tam na tej akcii mala byť zúčastnená aj koalícia. Príde Dan Ariely, čo je americký kognitívny vedec, ktorý vie vysvetliť, prečo sa ľudia zbláznia a nevedia myslieť.
20. schôdza NR SR - 1.deň - B. popoludní
Dátum: 2024-09-12
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

94. Ďakujem za slovo. Podľa môjho názoru, podľa môjho názoru robíme veľkú chybu, keď sa necháme zaťahovať do debaty o detailoch nejakých faktúr. Problém, ktorý tu riešime, je iný, a ten je v skratke, či Michal Šimečka mal, alebo nemal vplyv na prideľovanie projektov. A odporúčam, aby si všetci, čo ešte majú výdrž počúvať vystúpenia pána Gašpara, pri tejto príležitosti uvedomili, aký je rozdiel medzi faktom, názorom a fabuláciou. Jednoznačne fakty sa zisťujú, názory sa vyslovujú a fabulácie sa vymýšľajú preto, aby bol dosiahnutý nejaký cieľ. A to tretie zažívame práve teraz. Na základe nielenže názorov, ale i na základe fabulácií nemožno niekoho odvolávať a ani odvolať. Fabuláciám sa jednoducho neverí a takto by to malo byť. Bývalý policajný prezident a podpredseda parlamentu si myslím, že by mal rozmýšľať absolútne exaktne a nefabulovať. (Potlesk.)
15. schôdza NR SR - 12.deň - A. dopoludnia
Dátum: 2024-06-28
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

72. Ďakujem za slovo, pán predsedajúci. Pán Dostál povedal, že príbehy Fondu na podporu umenia a Audiovizuálneho fondu sú dva identické prípady, dva príbehy. Ale zároveň hovorí, že nerozumie dôvodom zmeny zákona o Audiovizuálnom fonde. Včera náš predseda pán Šimečka tiež položil otázku, že prečo to robíte. Povedal, že lebo bol jasný dôvod, prečo sa menilo FPU a prečo sa menila RTVS, a v tých zákonoch identifikoval jasný ťah na mocenské ovládnutie oboch inštitúcií , hoci tie čiastkové motívy v oboch prípadoch boli trochu, trochu iné. A tiež teda nerozumel, prečo bolo potrebné pristúpiť k zmene zákona o Audiovizuálnom fonde. A nieže by som mala chuť niekoho poučovať, a nášho predsedu vôbec nie a pána Dostála tiež nie, ale je pravda, že príbehy sú identické, ale aj motívy sú identické . Aj v tomto prípade ide o proces naplnenia mocenských chúťok malej strany. Trpí komplexom, lebo sa do parlamentu dostala, ako hovorila moja stará mama, „ mit Ach und Krach“ , to znamená, že s jajkaním a takmer neúspešne, teda horko-ťažko. A teda potrebuje zvyšovať svoj význam v koalícii, to na jednej strane. Potrebujú uspokojiť svojich členov funkciami, to na ďalšej strane. A zároveň koná v zmysle svojho chápania podielu na moci. A ten podiel sa nevolá služba, ale ten podiel sa volá korisť. Politiku chápu presne rovnako ako kedysi HZDS a neskôr SMER, teda ako jedinečnú príležitosť niečo ukoristiť. A to je jediný motív. Tým motívom je... (Prerušenie vystúpenia časomerom.)
15. schôdza NR SR - 11.deň - B. popoludní
Dátum: 2024-06-27
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

125. Ďakujem za slovo. Chcem sa veľmi pekne poďakovať pani Jaurovej za to, že celkom pekne na malom priestore zhrnula tie absurdné prvky celého procesu. Ale ešte viac sa chcem poďakovať predkladateľom týchto zákonov, teda tých zákonov, ktoré sa dotýkajú podpory resp. nepodpory umenia, za príležitosť oprášiť si poznatky o znakoch absurdnej drámy. Možno si ešte pamätáte niektoré z diel Becketta, Ionesca, kde hlavné postavy prichádzajú odnikiaľ a nikam nesmerujú. A to budem ilustrovať výrokom predkladateľa, ktorý zdôraznil, že producenti tým nie sú nadšení, ale vedia s tým žiť, lebo síce ich práci to nepomôže, ale ani ju nezhorší. V absurdných drámach je jazyk postáv chaotický, jedna replika nenadväzuje na druhú, na otázky neodpovedajú, ich jazyk je plný nezmyslov a fráz. A opäť jeden príklad z výrokov, ktoré odzneli v tejto debate. Citujem: "Hľadali sme subtílnejšie riešenie, ktoré by mohlo tento legitímny cieľ zabezpečiť. A to subtílne riešenie sa našlo prostredníctvom bagra, ktorým boli pozmeňujúce návrhy." A čo je príznačné pre nás divákov tejto absurdnej drámy? Opäť jeden z typických znakov, výpovede a konanie hlavných postáv sa niekoľkokrát opakujú, čím sa u divákov zvyšuje pocit beznádeje a chodenia v kruhu. Tak takto to vyzerá. (Potlesk.)
15. schôdza NR SR - 4.deň - A. dopoludnia
Dátum: 2024-06-14
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

65. Ďakujem za slovo, pán predsedajúci. Tak opäť si myslím, že išlo o nejaké hlbšie nepochopenie, lebo, lebo výrok o civilizačnom zaostávaní neriešil situáciu a rozdiel pohľadov na túto vec medzi mnou a povedzme predkladateľmi, ale hovoril o tom, k čomu smeruje spoločenská debata. Spoločenská debata tohto typu bola v Dánsku a v západnej Európe vyriešená v 70. rokoch a u nás sa otvára v roku 2024 a niekoľko rokov skôr, lebo tieto návrhy sú na stole skôr. Čiže nebolo to nič osobné, bolo to naozaj o rozdielnom pohľade na vývoj civilizácie nejakých skupín krajín. Ja nes... ja som nepovedala, že vy idete rušiť sexuálnu výchovu, to nie je pravda. Ja som povedala, že snažíte sa zaviesť systém, kedy rodičia budú mať právo v podstate vyňať deti z tohto systému vzdelávania, ktoré, ktorý teda obsah sa uskutočňuje v školách. O tom hovorím a o tom bol aj rozsudok európskeho súdneho, Európskeho súdu pre ľudské práva v prípade Kjeldsenovci a Dánsko, úplne analogické. Táto skupina rodičov žiadala presne to isté, čo žiadate vy, a európsky súd povedal, že to nie je možné, že rodičia o tomto rozhodovať nemôžu. To je všetko.
12. schôdza NR SR - 15.deň - B. popoludní
Dátum: 2024-05-14
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

117. Ďakujem za slovo. Danka, aj v tvojom príspevku, ale aj v tom predchádzajúcom sa objavil motív konfliktu medzi predstieraním a realitou. Pôvodný návrh zákona predstieral naozaj iný zámer, než sa ukázalo, že je ten skutočný. Ale viete, to má taký širší kontext, lebo predstieranie je modus operandi, ktorý používa táto koalícia pri všetkých zákonoch, ktoré deštruujú demokraciu. Pamätáte sa, že sa tu už predstierala ochrana ľudských práv a zákon smeroval k ich potláčaniu. Už sa predstierala ochrana oznamovateľov protispoločenskej činnosti, pričom ich ochrana sa mienila deštruovať. A teraz sa predstiera spravodlivé rozdeľovanie prostriedkov z Fondu na podporu umenia a delenie určite nebude spravodlivé, keď ho bude robiť politicky kreovaný orgán. A v stredu budeme predstierať zlepšenie financovania verejnoprospešných médií a posilnenie ich verejnoprávnosti, ktorú zase má zabezpečiť politický orgán média. Je to jednoducho neférová hra s voličmi, lebo niečo predstierate navonok a na pozadí meníte charakter, demokratický charakter inštitúcií, a tým, samozrejme, aj krajiny. V tom je to nefér a nejde len o tento fond. (Potlesk.)
12. schôdza NR SR - 14.deň - A. dopoludnia
Dátum: 2024-05-10
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

100. Ďakujem za slovo, pán predsedajúci. Aj mne sa zdalo zvláštne, pani poslankyňa Kolíková, samozrejme, že v rozpore so zákonom, že ústavná činiteľka, ktorou bezpochyby pani ministerka je, má vlastný vysielací kanál. Ale dnes, možno to ušlo vašej pozornosti, v jednom z tých úvodných obranných prejavov som sa dozvedela, že pani ministerka môže mať svoj vlastný kanál, lebo je občianka. A teda má aj ústavné právo na slobodu prejavu a šírenie informácií. No priznám sa, ja som skutočne takú absurditu z úst iného ústavného činiteľa ešte nepočula. A teda ja túto situáciu rozvediem tak, aby bolo zjavné, ako je to absurdné. Podľa logiky tohto výkladu by všetci poslanci, keď skončia svoju prácu v parlamente, sa stali bežnými občanmi a pokojne by mohli podnikať, a bolo vy to v absolútnom poriadku. A ja sa budem pýtať príslušného výboru, pani poslankyňa Mesterová, akým spôsobom tento príslušný výbor na túto situáciu reagoval a položím aj otázku, či by mne ako opozičnej političke prešlo to isté. Všetko. (Potlesk.)
12. schôdza NR SR - 14.deň - A. dopoludnia
Dátum: 2024-05-10
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

36. Ďakujem pekne za slovo, príspevok pána ministra Tarabu v podstate potvrdil, čo si o celej veci myslím. Ja osobne nebudem taká príkra voči pani ministerke, ja s ňou do istej miery aj súcitím, lebo situácia, ktorej čelí od svojho nástupu, nie je vôbec závideniahodná. Viem si predstaviť, že sú momenty, kedy trpí aj úzkosťami a viem si predstaviť, že sú aj momenty, kedy si kládla otázku, či to vôbec stálo za to. Nechcela by som sa ocitnúť v jej koži a tým mám na mysli, byť zodpovedná za niečo, čomu nie som schopná ani len porozumieť, to je fakt problém. Ae zdá da, čo je kľúčové, že pani ministerka si neuvedomuje, že je nástrojom skupiny ľudí, ktorí sa skrývajú v jej tieni, a ako nástroj slúži na presadzovanie ich osobných záujmov. Ale zodpovednosť a nepopularita v umeleckej obci a spoločnosti ide na jej vrub. Zatiaľ čo benefity čerpajú ľudia, ktorí sú v jej tieni. A nech pani ministerka, ak ma vôbec počúva, skúsi o týchto slovách aspoň premýšľať, ak ich už nebude brať natoľko vážne, aby z nich sama vyvodila úplne logický záver. Ďakujem.
12. schôdza NR SR - 13.deň - B. popoludní
Dátum: 2024-05-09
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

119. Ďakujem za slovo, pán predsedajúci. No, Danka, keď o umení, tak o umení, aj príbeh fondu môže slúžiť ako základ scenára pre politický triler, síce takej slabšej kvality, lebo tvorcovia sú takí, akí sú. Peniaze z fondu by si za tento projekt asi nezaslúžili. A čo by bolo témou filmu? No asi dobre organizovaný lup. Ten spočíva v tom, že najprv treba rozšíriť zdroje, finančné zdroje a potom na úrovni rady fondu prostredníctvom vlastných politických nominantov rozhodnúť, komu budú tie prostriedky pridelené. Tomu sa naozaj hovorí dobre organizovaný lup. Ale určite to nebude znamenať zánik kvalitného umenia, lebo to, čo je dobré, prežije aj v ťažkých časoch, takto sa utešujem. Bolo to tak vždy, zažilo to ruské umenie v Stalinových, Chruščovových, Brežnevových časoch a kvalita prežila. Zažilo to aj české a slovenské umenie v 50. rokoch, po ’68. a tá kvalita naozaj prežila. Ale žiadnu radosť to na druhej strane vo mne nevzbudzuje, lebo je zrejmé, aký charakter má a bude mať politická realita na Slovensku od roku ’23 až po nasledujúce voľby. Na druhej strane zasa je tu niečo potešujúce, lebo takéto obdobia sú vždy skvelou príležitosťou pre rozvoj politickej satiry a paródie a nič tak nepodráždi autokratov ako smiech. Čiže toto je recept na to, aby sme to prežili. (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

305. Ďakujem pekne. Pani poslankyňa Kolíková, sklamem vás, ale súčasná vládna koalícia sa nechystá vystúpiť z Európskej únie. Navyše tí, ktorí nás kritizujú, ani nie sú tak integrovaní ako Slovenská republika, pretože štáty Vyšehradskej štvorky sú členmi Európskej únie, vstúpili s nami do Schengenu, niektorí aj skôr, ale my sme jediným štátom, ktorý má prijatú spoločnú menu euro. Takže opäť je to mimo misu. Teraz budem hovoriť tak vo všeobecnosti. Môj názor je, panie poslankyne, najmä z Progresívneho Slovenska, že vy to chápete, ale tvárite sa, že tomu nechcete pochopiť, pretože jedným z dôležitých bodov pri prijímaní tejto novely tejto ústavy je posilnenie suverenity Slovenska, teda toho, aby sa minimálne o kultúrno-etických otázkach rozhodovalo na Slovensku a nie v Bruseli. A to je aj súčasný právny stav a vy to dobre viete. Za takýchto podmienok sme vstupovali do Európskej únie a táto novela ústavy má zabezpečiť, aby to tak zostalo aj v budúcnosti. Ja viem, že sú tu poslanci, ktorí neveria, že my na Slovensku vieme rozhodovať dobre a preto preferujú, aby o nás rozhodovali európske orgány, či už súdy, parlament, alebo komisia, ale my vo vládnej koalícii také niečo odmietame. Ďakujem pekne. (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

118. Ďakujem pekne. Pani poslankyňa, zrejme ste si všimli ten náš taký, ten voltairovský a churchillovský prístup v našom poslaneckom klube, že napriek tomu, že nesúhlasíme s vašimi názormi, tak sme na vás nevykrikovali, ani sme nekonštatovali, že klamete. Vy ste naznačili, že novela ústavy vymazáva páry rovnakého pohlavia, ubližuje deťom v týchto vzťahoch. Dokonca ste naznačili, že ak bude prijatá táto novela, nebudete môcť kvôli tomu na Slovensku dôstojne žiť. Ja skúsim konkrétne. Zaručenie rovnosti pri odmeňovaní mužov a žien, v čom vás to, pani poslankyňa, poškodí? Podľa mňa vôbec. Že Slovensko bude uznávať dve pohlavia, mužské a ženské, to asi takisto vašu rodinu a vašu dcéru nijako neovplyvní. Jedine, že by ste predsa len chceli v Progresívnom Slovensku uznávať viac pohlaví, hoci teraz tvrdíte, že ste to nikdy nechceli. Čo sa týka citlivých otázok týkajúcich sa intimity pri vzdelávaní detí na školách a vyslovenie súhlasu rodičov bez ohľadu na to akej sexuálnej orientácie sú, to znamená, že ani v tomto nejakým spôsobom neutrpíte ani vy, ani vaša dcéra. Novela ústavy dokonca nijako nerieši, či na Slovensku majú alebo nemajú byť registrované partnerstvá. Rieši iba to, že o registrovaných partnerstvách si budeme rozhodovať sami doma na Slovensku. Ak vyhrajú strany ako vy a zostavíte vládu a presadíte to, tak registrované partnerstvá na Slovensku budú. Ak vyhráme my a zostavíme vládu, tak registrované partnerstvá nebudú. Novela ústavy rieši osvojovanie detí na Slovensku... (Prerušenie vystúpenia časomerom.)
23. schôdza NR SR - 12.deň - B. popoludní
Dátum: 2024-12-11
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

10. Ďakujem za slovo, pán predsedajúci. Pán poslanec Dvořák, hneď na úvod chcem oceniť naozaj veľmi zmierlivý a konštruktívny prístup vo vašom diskusnom príspevku a takisto priznávam veľmi otvorene, nie som odborník a expert na oblasť zdravotníctva, ale nesúhlasím s tým, keď porovnávate obdobie, problémové obdobie v zdravotníctve z obdobia vlády Ivety Radičovej so súčasným stavom. Keď si porovnáte, aké platové ohodnotenie bolo vtedy v oblasti zdravotníctva, mám na mysli najmä platy lekárov so súčasným stavom, tak sa to nedá jednoducho porovnať. Za to obdobie v oblasti zdravotníctva sa urobilo veľmi veľa. A či to budete skrývať, ja to poviem na rovinu. Naozaj tým lekárom ide a vždy to všetko, tá diskusia končí pri platoch. Nie pri niečom inom, to sú len také povinné tanečky, ale v prvom rade ide o platy. Ale viete, ja si dovolím tvrdiť, že viacerí lekári keby odišli dnes zo Slovenska do vyspelejších štátov, tak nebudú mať také príjmy, ako majú dnes na Slovensku. Pretože tie príjmy sa nasčítajú. Oni majú jeden základný príjem v nejakej nemocnici, potom majú súkromný, zase majú niekde inde. Takže dovolím si tvrdiť veľmi otvorene, že nemali by lepšie podmienky aj vo vyspelejších štátoch v Európskej únii ako je Slovensko. A sedí tu Tibor Gašpar, ten môže povedať, aj policajti aj hasiči si zaslúžia vyššie platy. Ja zase poviem, ja by som doprial učiteľom vyššie platy, ale držme sa toho, čo je konsolidácia, a nesľubujme niečo, na čo nemáme.
22. schôdza NR SR - 8.deň - B. popoludni
Dátum: 2024-11-04
Poslanec: Kéry, Marián (SMER - SD)
Druh vystúpenia: Vystúpenie s faktickou poznámkou

38. Pani poslankyňa, na úvod oceňujem kultivovaný prejav. Je mi ľúto, že tam bolo niekedy príliš veľa irónie. A druhá vec je, že ste sa opäť sústredili len na tému interrupcie. Druhá vec je, viete, hovorili ste o tom, že nepáči sa vám, keď niekto bičuje emócie. Máte pocit z môjho úvodného slova, že by som navádzal k nejakému napätiu alebo bičoval som emócie? Určite nie. Moje vystúpenie bolo jasné, faktické, založené aj na argumentoch a vôbec som nemal za cieľ bičovať emócie. Keď ste ma obvinili z toho, že či som sa staral niekedy o to, aby sa mali lepšie ženy, tu je svedok, za mnou sediaci teraz pán poslanec Richter, keď bol ministrom práce, sociálnych vecí a rodiny, ja som podpísaný pod viacerými zákonmi. Najviac som hrdý na to, že som bol jeden z iniciátorov, kedy sa zvyšoval rodičovský príspevok historicky o 150 eur pre ženy, ktoré pracovali a pre tie ostatné o 50 eur. Pani poslankyňa, k tým interrupciám. Viete, jeden čas ste sa nechali tak trošku uniesť, až ste povedali pravdu. Hovorili ste o tom, že ak by tu bolo vláda extrémistická, ktorá by úplne zrušila alebo zakázala potraty, tak chcem vám povedať, že napriek tomu, že v Poľsku bol zákaz potratov, nepovažujem takúto vládu za extrémistickú. Považujem ju za rigidnú, respektíve ultrakonzervatívnu. Ja nie som zástanca potratov, ale nie som zástanca ani úplného zákazu, pretože to má strašne veľa úskalí, ale opakujem, označiť legitímne zvolenú vládu za extrémistickú je nenáležité.
22. schôdza NR SR - 8.deň - B. popoludni
Dátum: 2024-11-04
Poslanec: Kéry, Marián (SMER - SD)
Druh vystúpenia: Vystúpenie v rozprave

30. Vážený pán podpredseda Národnej rady Slovenskej republiky, panie poslankyne, páni poslanci, dovoľte, aby som za skupinu poslancov Národnej rady Slovenskej republiky Mariána Kéryho, Jána Podmanického, Richarda Glücka, Romana Michelka prečítal a stručne uviedol uznesenie Národnej rady Slovenskej republiky k neprimeraným zásahom Európskeho parlamentu do práv členských štátov Európskej únie. Na úvod toto uznesenie prečítam. Národná rada Slovenskej republiky po a) pripomína, že Národná rada Slovenskej republiky uznesením z 30. januára 2002 prijala Deklaráciu Národnej rady Slovenskej republiky o zvrchovanosti členských štátov Európskej únie a štátov kandidujúcich na členstvo v Európskej únii v kultúrno-etických otázkach. b) Vyjadruje znepokojenie nad opakovaným snahami Európskeho parlamentu zasahovať do spomínanej suverenity členských štátov Európskej únie, príkladom čoho je aj uznesenie Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv Európskej únie, keďže otázky týkajúce sa zdravotnej politiky patria do kompetencií národných štátov. c) Odmieta snahy Európskeho parlamentu zasahovať do práv členských štátov Európskej únie. d) Žiada povereného predsedu Národnej rady Slovenskej republiky, aby o prijatom uznesení Národnej rady Slovenskej republiky informoval predsedu vlády Slovenskej republiky. Pán predsedajúci, tu by som skončil a potom sa hlásim do rozpravy ako prvý.